Bathabile Dlamini wéér in beheer van armes se lotOudminister Bathabile Dlamini. (Foto: GCIS) Die besluit van die minister van menslike nedersettings om Bathabile Dlamini as voorsitter van die Reguleringsowerheid vir Maatskaplike Behuising se tussentydse raad aan te stel, is as “onlogies, en om die waarheid te sê, belaglik” bestempel. “Dit is heeltemal onlogies dat enigiemand sou dink Dlamini is geskik vir enige openbare amp, terwyl haar geskiedenis deurspek is van onbekwaamheid, skandale, beweerde korrupsie en ongevoeligheid jeens die belange van die armes en weerloses,” het Emma Louise Powell, die DA se woordvoerder oor menslike nedersettings, gesê. Volgens haar is die Ramaphosa-administrasie nie ernstig oor Suid-Afrikaners se belange nie. “Hoekom anders sou hulle Bathabile Dlamini genadeloos afdwing op die land se mense, ondanks die voortgesette teenkanting teen haar ontplooiing in ŉ openbare amp?” Die Konstitusionele Hof het reeds aangedui dat Dlamini se optrede tydens die debakel met die uitbetaling van maatskaplike toelae in 2017 roekeloos en grof nalatig was. Voorts het ŉ ondersoek na haar gedrag bevind sy het die hof mislei om haarself teen enige gevolge van haar optrede te probeer beskerm. Die DA sê Dlamini het ŉ legio aanklagte teen haar waarop sy moet antwoord. Dit sluit in aanklagte van meineed; strafregtelike klagte wat aanhangig gemaak is nadat sy beweer het sy weet van vroue van ANC-lede wat glo twyfelagtige transaksies met Cash Paymaster Services aangegaan het; en ŉ uitspraak van die Konstitusionele Hof waarin die Nasionale Vervolgingsgesag (NVG) gevra word om dit te oorweeg om Dlamini te vervolg omdat sy onder eed gelieg het. “Dlamini het eerstens versuim om die armes en weerloses tydens haar termyn by die departement van maatskaplike ontwikkeling te dien. Daarna het sy versuim om vroue en kinders in haar ampstyd by die departement van vroue te beskerm. “Nóú word sy die taak opgelê om te verseker dat die armes waardige behuising kry. Die DA gaan alle moontlikhede ondersoek om Dlamini se aanstelling in die tussentydse raad teen te staan,” het Powell gesê.